Un bărbat în vârstă de 40 de ani, care se deplasa cu o motocicletă, a fost reținut în arest pentru 24 de ore după ce a fost implicat într-un accident rutier în care tot el a fost și victimă.
Accidentul s-a produs în data de 9 martie, pe raza satului Mihăești, comuna Horodniceni.
În ziua respectivă, localnicul în vârstă de 40 de ani se plimba prin sat cu o motocicletă, iar pe un sector de drum în linie dreaptă a pierdut controlul și a căzut pe partea carosabilă.
Bărbatul a ajuns la Spitalul municipal Fălticeni, cu traumatisme, contuzii și excoriați, dar și cu diagnosticul de comă etanolică.
În cadrul anchetei a rezultat că bărbatul nu are permis de conducere, iar motocicleta nu era înmatriculată.
Din cauza stării de sănătate el nu a putut fi verificat pe loc cu aparatul etilotest.
Ulterior, rezultatele probelor de sânge au confirmat alcoolemia mare, ambele probe indicând valori de peste 2 la mie.
În continuarea cercetărilor, pe 19 martie, un procuror din cadrul Parchetului de pe lângă Judecătoria Fălticeni a constatat comiterea a trei infracțiuni, "conducerea unui vehicul neînmatriculat", "conducerea unui vehicul fără permis de conducere", şi "conducerea unui vehicul sub influenţa alcoolului sau a altor substanţe" și s-a dispus emiterea unei ordonanțe de reținere în arest, pentru 24 de ore.
După cele 24 de ore de arest, inculpatul a fost lăsat în libertate, dar sub măsura controlului judiciar, având impuse mai multe obligații și interdicții de la care nu are voie să se abată.